BYGGEKOSTNADENE STIGER OG STIGER: - 20 prosent av byggekostnadene går til papirflytting

Bygger du hus til 5 millioner kroner, går rundt 1 million til byråkrati, anslår byggenæringen.

DYRE BOLIGER: Offentlige påbud og reguleringer gjør boligbygging stadig dyrere. Vis mer byoutline Knut Erik Knudsen/VG

Publisert: Oppdatert: 6. juni 2019 18:25 , Publisert: 8. mars 2011 12:29

Det kommer ikke til å bli bygget nok nye boliger i fremtiden om ikke regjeringen tar grep - og de bør begynne med det stadig mer kostbare regelverket.

Det mener Per Jæger, administrerende direktør i Boligprodusentenes Forening.

- Jeg vil anslå at rundt 20 prosent av kostnadene ved boligbygging nå går til papirflytting, sier han til E24.

- Vi får hele tiden nye sektorinteresser, der de er mest opptatte av å passe på det de er satt til å ivareta. Det går ikke, vi må tenke mer helhetlig.

LES OGSÅ: Her er det vanskeligst å finne bolig

Følgefeil

For mens byggebransjen forsøker å tilpasse seg stadig nye krav, så stiger boligprisene:

I februar økte boligprisene med 0,7 prosent, justert for sesongvariasjoner.

Prisene er nå bare 1,6 prosent lavere enn i den historiske toppmåneden august 2007, justert for inflasjonen.

Mye kan forklares med at det på langt nær bygges nok boliger i Norge. Og Jæger vet hvorfor:

- Alle skjerpelsene og byråkratiseringen gjør alt dyrere. Det skaper flere konflikter og gjør at ting tar lengre tid, sier Jæger.

Per Jæger, administrerende direktør i Boligprodusentenes Forening Vis mer byoutline Dag Solberg

Universell utforming er ett av mange eksempel på påbud som gjør byggeprosessen mer kronglete - og dyrere.

Når tredjepartskontroll, at én instans i tillegg til byggmesteren og kommunen sjekker bygget, trer i kraft i sommer, kan det koste inntil 50.000 kroner ekstra, anslår Jæger.

- Hver for seg er de viktige, men man må se helheten. Kan vi for eksempel dempe kravet til universell utforming noe, og få det bedre for flere? Min utfordring til regjeringen er å begynne å se ting i sammenheng.

En gjennomgang Forbrukerrådet gjorde i fjor, før de nyeste innskjerpelsene, viste at bare det å få gjennom en byggesøknad kan koste inntil 26.000 kroner, slik det gjør i Nesodden kommune.

I snitt for landet koster det 6.619 kroner og tar 34 dager, viser undersøkelsen.

Bærum verst



Men det er noen steder for kommunal velvilje gjør forholdene for nybyggere mer levelige.

- Se til Rogaland, det er et område hele Norge har noe å lære av, sier Jæger.

Der har Stavanger, Haugesund og Karmøy gått sammen om en felles boligpolitikk, som fungerer, ifølge boligprodusentsjefen.

Oppskriften ser enkel ut på papiret: Langsiktighet og tilgjengelighet.

- De har sagt «bare kom til oss, så skal dere få bygge og bo, det løser vi».

- Og verstingen?

- Bærum kommune. Der har de sagt at det ikke er en menneskerett å bo i Bærum, og har latt det være med det. I over 13 år har de kranglet om hva man skal gjøre med Fornebu, sier Jæger.

Har du tips til E24 om dette temaet? Tips oss!

Må bygge mer

Ved å følge Rogalands eksempel kunne boligbyggingen i Norge penses innpå et langt bedre og raskere spor, mener han:

- Hvis det hadde vært slik i resten av Norge, så hadde vi bygget over 40.000 boliger i året - en dobling av hva det er i dag.

Dagens 22.000 til 23.000 nye boliger i året er på langt nær nok for å møte befolkningsveksten og bosettingsmønstre.

- På sikt burde vi opp på rundt 30.000 boliger i året for å møte etterspørselen, sier Jæger.

Får man ikke til det, vil konsekvensene bli store.

- Hvis det blir for lav boligbygging, så blir boligprisene for høye. Det skaper et press i økonomien som gjør at sentralbanksjef Øystein Olsen vil sette opp renten, som igjen gjør at kronen blir for sterk for konkurranseutsatt industri som taper arbeidsplasser i distriktene.

- Jeg skjønner ikke at en senterpartist som kommunalminister Liv Signe Navarsete ikke tenker på det, sier han.

Store konsekvenser

Obos-sjef Martin Mæland frykter et komplisert regelverk og for få tomter i markedet er i ferd med å føre til at det kun bygges for eliten.

- Regelverket nå krever at boligene skal være perfekte. Om ti år kan det bety et delt marked, med skyhøye boligpriser og slumpregede områder, sa han til E24 nylig.

Sjeføkonom Jan Andreassen i Terra mener at politikerne må ta grep raskt - og foreslår en hovedstad på Eidsvoll.

- Dette problemet ligger hos tilbudssiden. Prisene vil fortsette å vokse raskt, dersom det ikke kommer noen som vil bygge de boligene vi trenger, sa han til E24.

Les også

- Det er selgers marked

Boligprisene der du bor

Rift om luksusboliger

Nytt prishopp i februar

Les flere nyheter på E24

Her kan du lese mer om Eiendom